ปิดทาง‘รีดค่าต๋งในสาขา’
ทองอุไรระบุต้องพัฒนาอีกมาก‘ไทยพาณิชย์’ขึ้นค่าเช่าตู้นิรภัย
28 ก.พ. 2555

ทองอุไรระบุต้องพัฒนาอีกมาก‘ไทยพาณิชย์’ขึ้นค่าเช่าตู้นิรภัย
ธปท.ปิดทางธนาคารเรียกเก็บค่าบริการลูกค้ากรณีทำธุรกรรมที่สาขา ระบุต้องพัฒนาระบบอิเล็กทรอนิกส์อีกมาก ก่อนเก็บได้ ไทยพาณิชย์ขึ้นอีกราย
นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) กล่าวว่า จนถึงขณะนี้ ธปท.ยังไม่แนวคิดที่จะอนุญาตให้ธนาคารพาณิชย์เรียกเก็บค่าธรรมเนียมการฝากและการถอนเงินสด ผ่านเคาน์เตอร์สาขาธนาคารเพิ่มเติมขึ้นมาแต่อย่างใด ไม่ว่าจะเป็นวงเงินเท่าใด เนื่องจากในการให้บริการทางอิเล็กทรอนิกส์ของระบบธนาคารพาณิชย์ยังต้องมีการปรับปรุงโครงสร้างอีกมากพอสมควร เพื่ออำนวยความสะดวกลูกค้าในการให้บริการทางอิเล็กทรอนิกส์ ก่อนที่จะเรียกเก็บค่าบริการได้เหมือนต่างประเทศ 
อย่างไรก็ตาม การดำเนินการต้องหารือร่วมกับธนาคารและผู้เกี่ยวข้องต่อไปเพื่อเตรียมความพร้อมไว้ แต่ยังไม่สามารถบอกได้ชัดเจนว่า จะพร้อมทุกด้านเมื่อไหร่ 
“การขอเก็บเงินการทำธุรกรรมฝากถอนเงินสด เช่น เก็บค่าบริการจากลูกค้าที่มาเบิกถอนเงินตั้งแต่ 1 แสนบาทขึ้นไปหรืออื่นๆ อย่างที่ธนาคารเสนอซึ่งมีการพูดกันมาหลายปีแล้ว แต่ยังไม่ได้คุยกันให้ชัด และเรายังไม่อนุญาตให้เก็บ แม้จะเป็นอีกวิธีที่จะช่วยบังคับให้ลูกค้าหันมาใช้บริการทางการเงินผ่านอิเล็กทรอนิกส์ ลดการใช้เงินสดได้ก็ตาม เพราะยังต้องปรับปรุงบริการผ่านอิเล็กทรอนิกส์อีกมาก ก่อนจะเรียกเก็บเงินจากลูกค้าได้เหมือนในต่างประเทศ เช่น แคนาดา ที่มีบริหารทางอิเล็กทรอนิกส์ครบวงจรโทรศัพท์มือถือแล้ว ถ้าลูกค้ายังไปทำธุรกรรมเงินสดที่สาขาอีกจะถูกเรียกเก็บเงิน เพราะถือว่าลูกค้าต้องการการบริการเพิ่มเติม ทำให้มีต้นทุนด้านพนักงานเพิ่ม แต่เมืองไทยเรายังไม่ใช่แบบนั้น” นางทองอุไร กล่าว
นางทองอุไร กล่าวว่า ในส่วนการเรียกเก็บค่าบริการการขอดูข้อมูลการเงินย้อนหลังในอินเทอร์เน็ตแบงกิงเหมือนกับกรณีที่ธนาคารกรุงเทพเรียกเก็บ ธปท.อนุญาตให้ทำได้เลย เพียงแต่ต้องรายงานให้ ธปท.ทราบด้วย และที่สำคัญธนาคารต้องแจ้งการคิดค่าบริการต่างๆ ให้ลูกค้าทราบโดยชัดเจน เพราะหากธนาคารคิดค่าบริการสูงกว่าราคาตลาด ลูกค้าก็สามารถเลือกใช้บริการที่อื่นได้ แต่ถึงตอนนี้ ธนาคารกรุงเทพยังไม่รายงาน
ด้านธนาคารไทยพาณิชย์ แจ้งขอปรับอัตราค่าบริการเช่าตู้นิรภัยผ่านเว็บไซต์ โดยตู้นิรภัยขนาดเล็กปรับจาก 1,500 บาท เป็น 2,500 บาทต่อปี ตู้นิรภัยขนาดกลางปรับจาก 2,000 บาท เป็น 3,000 บาทต่อปี ตู้นิรภัยขนาดใหญ่ปรับจาก 2,500 บาท เป็น 3,500 บาทต่อปี ตู้นิรภัยขนาดใหญ่ ปรับจาก 4,000 บาท เป็น 5,000 บาทต่อปี และตู้นิรภัยขนาดใหญ่พิเศษ ปรับจาก 7,000 บาท เป็น 8,000 บาทต่อปี มีผลตั้งแต่วันที่ 29 มี.ค.นี้ 
สำหรับกรณีฝาก ถอน โอนผ่านเคาน์เตอร์รวมกัน 5 รายการต่อครั้งเรียกเก็บรายการละ 20 บาท ตั้งแต่รายการที่ 1 เป็นต้นไป หากข้ามเขตจะคิดเพิ่มรายการละ 20 บาทนั้นธนาคารประกาศใช้มานานแล้ว
ก่อนหน้านี้ ธนาคารกรุงไทย เสนอขอให้เรียกเก็บค่าธรรมเนียมการเบิกถอนเงินสดทุกรายการผ่านเคาน์เตอร์สาขาตั้งแต่ 1 แสนบาท